Liggaam in vlak graf gevindArgieffoto ŉ Liggaam van ŉ tienerseun wat sedert Dinsdag vermis was, is Woensdagoggend in ŉ vlak graf in Kaapstad gevind. Kapt. FC van Wyk, provinsiale polisiewoordvoerder vir die Wes-Kaap, het gesê die liggaam is in die omgewing langs Symphonyweg in Delft gevind. “Die polisie is na ŉ beboste gebied ontbied waar ŉ hand by die grond uitgesteek het,” het Van Wyk gesê. Die persoon het geen identifikasie by hom gehad nie. Die polisie het met dié gru-vonds van die staanspoor die moontlikheid ondersoek of dit die liggaam is van ŉ 14-jarige seun van Delft-Suid wat Dinsdagaand deur sy ouma as vermis aangemeld is. Die seun is intussen deur sy ouma uitgeken. Die polisie ondersoek ŉ saak van moord. Die motief vir die moord is onbekend. Hy het ŉ wond aan die regterkant van sy kop opgedoen en sy gesig was geswel. Niemand is nog in verband met sy moord in hegtenis geneem nie.